RESOLUCIÓN do 19 de maio de 2005 pola que se convocan unhas xornadas sobre dereito administrativo histórico.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 27/05/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989,
do 10 de xullo, de modificación da anterior, convócanse unhas xornadas sobre dereito administrativo histórico, conforme as seguintes bases:
1. Obxectivos.
A problemática correspondente á Administración cidadá romana agarda aínda ser estudada en profundidade, e non só por un mero interese histórico, senón para coñecer mellor o ordenamento xurídico contemporáneo, que en boa medida é tributario de institucións, feitos e actividade de orde administrativa, que foron coñecidos e regulados no ámbito estatal, provincial e municipal da comunidade política romana. E se ben no campo do dereito non existen regras, institucións nin dogmas inmutables, senón só produtos históricos e continxentes, si existe, tamén no eido do dereito administrativo, continuidade histórica e interdependencia.
Cando estudosos actuais doutras disciplinas de dereito público deciden analizar as achegas puntuais da investigación histórica correspondentes á experiencia administrativa romana, e esforzarse en entender a linguaxe dos romanistas, en ocasións hermética e non facilmente comprensible para os non especialistas, ou ben acoden directamente ás fontes romanas, adoitan constatar a existencia dunha complexa problemática administrativa no seo dunha sociedade, coma a romana, en constante expansión e desenvolvemento, na que se atopan expostas, e satisfactoriamente resoltas, as grandes cuestións teóricas e prácticas do dereito administrativo actual, entre as que cabe sinalar: bens patrimoniais e públicos, dispoñibles ou non dispoñibles, obras públicas, concesións e autorizacións, servizos públicos prestados por sociedades privadas, xustiza penal e administrativa, orde pública, policía central, local, funeraria e edilicia, asistencia sanitaria, social e hixiénica; práctica relixiosa; relacións
coa Administración central. É evidente que co progreso aumentou a complexidade da xestión pública e a dificultade para encamiñala adecuadamente.
Do exposto e da temática que se abordará nestas xornadas, despréndese que a realización desta actividade redundará na formación do persoal ao servizo da Administración pública galega e dos estudosos desta materia.
2. Contido.
Trataranse estes temas:
-Dereito administrativo histórico: formulación global. A institución provincial.
-Protección de bens de dominio público.
-Dereito fiscal romano.
-Réxime xurídico das augas públicas.
-Réxime xurídico das vías públicas.
-Réxime xurídico da prestación de servizos públicos no dereito romano.
-Expropiación forzosa no dereito romano.
-Gallaecia: romanización e ordenación do territorio.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón de actos do edificio administrativo da Xunta de Galicia en Ourense, sito na avda. da Habana nº 49, da citada cidade, os días 16 e 17 de xuño de 2005.
5. Inscrición.
-Prazo: remata o martes, día 14 de xuño de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 15 de xuño, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 19 de maio de 2005.
Domingo Bello Janeiro
Director da Escola Galega de Administración Pública